O biserică veche, monument, a ars complet în Alba, după slujba de Înviere. O lumânare a fost uitată aprinsă
O biserică veche de lemn a ars complet în Alba, în prima zi de Paște. O lumânare aprinsă a fost uitată în interior, după slujba de Înviere, au constatat pompierii.
Biserica a fost construită în a doua jumătate a secolului al XIX-lea.
„În cursul dimineţii am fost informaţi, printr-un apel prin SNUAU 112, de către îngrijitorul bisericii din satul Ghioncani, comuna Întregalde, de faptul că biserica ar fi ars în totalitate", a informat, duminică, Inspectoratul pentru Situaţii de Urgenţă (ISU) Alba.
Potrivit purtătorului de cuvânt al ISU Alba, Alex Crişan, la faţa locului s-a deplasat un echipaj de stingere cu apă şi spumă din cadrul Secţiei de Pompieri Câmpeni pentru stingerea ultimelor focare rămase aprinse, transmite Agerpres.
Crișan a precizat că în biserică a fost oficiată slujba în noaptea de Înviere.
„Cauza probabilă a producerii incendiului a fost stabilită ca fiind o lumânare aprinsă, lăsată nesupravegheată", a spus el.
Nu au fost înregistrate victime.
Reprezentanţii Inspectoratului de Poliţie Judeţean Alba au anunţat că în cauză a fost întocmit dosar penal sub aspectul săvârşirii infracţiunii de distrugere din culpă.